google/wiki40b huggingface dataset:
KAME-prosjektet

KAME-prosjektet var et felles prosjekt som ble satt igang av seks organisasjoner i Japan I den hensikt å sørge for frie protokoller for IPv6 og IPSec (for både IPv4 og IPv6) som kunne kjøre på frie avarter av operativsystemet Berkeley Software Distribution (BSD), Prosjektet varte fra 1998 til slutten av mars 2006. Navnet KAME er en forkortelse av ordet karigome, som er lokaliteten til prosjektets kontorer.
ISO 3166-3

ISO 3166-3 er del av ISO 3166-standarden som utgis av International Organization for Standardization, og angir koder for land eller territorier som tidligere har blitt sletta fra ISO 3166-1. Land og territorier er tildelt tobokstavskoder (alfa-2-koder) i ISO 3166-1, og når et land endrer navn, deles opp eller slås sammen med et annet, blir landets kode sletta fra ISO 3166-1, mens det får tildelt en firebokstavers kode i ISO 3166-3. Denne består av den tidligere koden og to ytterligere bokstaver, bestemt etter visse regler.
Standardens offisielle navn er Codes for the representation of names of countries and their subdivisions – Part 3: Codes for formerly used names of countries. Første utgave av standarden ble utgitt i 1999, og den har siden blitt oppdatert seks ganger, sist i mars 2011.
Det nordlige Amerika

Geografisk inndeling

Selv om Mexico (utenom 5 delstater øst for Tehuantepec-eidet) ikke tilhører Sentral-Amerika geografisk, har FN valgt å inkludere hele Mexico innunder regionen Sentral-Amerika geopolitisk. Både størstedelen av Mexicos landområder og dets befolkning (utenom statene Chiapas, Tabasco, Campeche, Quintana Roo og Yucatán) befinner seg geografisk i regionen Nord-Amerika.

Omtale av Nord-Amerika vs det nordlige Amerika i Norge

I Norge blir veldig ofte det nordamerikanske kontinentet feilaktig benyttet når en omtaler det nordlige Amerika. På engelsk kalles «det nordlige Amerika» for Northern America.
Fiksdal

Historie

Nedskrevet historie for Fiksdal spenner tilbake til 1600-tallet. Ifølge Rekdal har folketallet steget jevnt fra ca. 60 i år 1600, til 216 i år 1840. Senere steg folketallet raskere, og lå på 650 personer i 1900. I 1960 var folketallet 707 personer.
Fra 1930-tallet og frem til 1970-tallet hadde Fiksdal en del konfeksjonsindustri. 
Da mekanisert jordbruk gjorde sin inntreden på 1950-tallet ble det stiftet maskinlag, der spesielt traktorer ble kjøpt og leid ut med sjåfør.
Vireofamilien

Biologi

Uttrykket vireo stammer fra det latinske verbet virere, som betyr å være grønn. Det er således kanskje ikke så merkelig at artene i vireofamilien i hovedsak domineres av grønt i fjærdrakten. Artene varierer lite i størrelse og måler normalt omkring 9–18 cm. De eter mest leddyr, men bær og frukt utgjør også endel av dietten.

Taksonomi

Familien har relativt nylig blitt kraftig modifisert, med bakgrunn i ny genetisk forskning. Tidligere regnet man bare med arter fra den nye verden til denne familien, men etter revideringen inkluderer nå inndelingen også to basale slekter fra Asia; Pteruthius og Erpornis (tidligere trodd å være timaler, noe de altså ikke er til tross for navnene). Ifølge Jønsson et al. (2016) splittet trolig Pteruthius (Pteruthiinae) fra resten av gruppen for omkring 23 millioner år siden. På grunn av relativt stor genetisk avstand til resten av familien har noen ytret at Pteruthius bør plasseres i sin egen familie, men dette savner i øyeblikket generell aksept.
Bladrullende sirisser

Utseende

Kroppen er mellom 5 og 75 millimeter, og er gulaktig, brunlig eller brun-svart på farge.  Bakbeina er både større og kraftigere enn de andre beina. Alle beina er kraftige og generelt lange, særlig lårene er kraftige. Leggene har pigger eller torner. Bladrullende sirisser  har to korte haletråder (cerci).  Antennene er lange og trådformet og er ofte lengre enn kroppen.
De fleste artene mangler vinger.  Hos de som har vinger, rekker de gjerne bare til midt på bakkroppen. Framvingene er fortykket og beskytter de underliggende bakvingene.  
Nymfene er normalt ganske like de voksne, men mindre.

Levevis

Bladrullende sirisser lever et skjult liv om dagen og gjemmer seg om dagen i et rede de har bygd av sammenrullede blader, som blir holdt sammen med silke som de produserer fra kjertler i munndelene. De lever av blad på planter. Noen er rovdyr som også spiser andre mindre dyr.  Om natten er de aktive og enkelte av artene jakter på mindre byttedyr som insekter. Gryllacrididae er kjent for å være temmelig aggressive insekter.
Disse artene lager raspende lyder ved å gni bakbeina mot bakkroppen.
Parringen skjer i vegetasjonen. Hunnen har et langt og kraftig eggleggningsrør og legger eggene i jorden eller i barksprekker i trær eller på planter. 
Bladrullende sirisser har ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier. Utviklingstiden fra egg, via nymfestadiene til det voksne stadiet kan være noen uker under gunstige forhold.  Temperatur og antall hudskift er avgjørende.  Noen har ganske mange nymfestadier og skifter huden mellom hvert av disse. Vekst skjer ved et hudskifte. Sirisser mangler i likhet med alle leddyr et indre skjelett.
Juugo

Kritikk av selskapet

Lotteritilsynet har generelt uttalt at Juugo opererte i en gråsone for hva som er tillatt etter lotteriloven. Juugo på sin side viste til en forhåndsgodkjennelse fra Lotteritilsynet, uten at denne kunne anses som noen bekreftelse av at selskapets faktiske virksomhet var innenfor lovlige rammer.
Independencia (Uruguay)

Historie

Independencia ble grunnlagt i 13. september 1874 av Florencio Escardó.

Transport

Ruta 77 forbinder Independencia med Cardal og San José.
Ludwig-Holger Pfahls

Bakgrunn, utdannelse og yrke

Han var sønn av en offiser, og er utdannet jurist med doktorgrad. Han virket som dommer ved Bayerisches Oberstes Landesgericht og som statsadvokat for næringslivssaker.

Politisk karrière

Fra 1974 arbeidet Pfahls i det nye bayerske miljøverndepartementetet og i 1976 ble han parlamentarisk sekretær i Det bayerske statskanselli, hvor Franz-Josef Strauss oppdaget ham og gjorde ham til sin personlige sekretær da han ble statsminister i 1978. Fra 1981 var Pfahls sjef for statsministerens kontor, og i 1982 ble han sjef for den såkalte «Grundsatzabteilung» i statskanselliet.
I 1985 ble Pfahls utnevnt til president for Bundesamt für Verfassungsschutz. Forsvarsminister Manfred Wörner (CDU) kalte ham til det føderale forsvarsdepartementetet som statssekretær på forslag fra Strauss i 1987. Han var ansvarlig for rustningskontroll, anskaffelse og eksport av våpen.
På grunn av manglende innbetaling av partikontingent ble han strøket fra CSUs medlemslister i 2000.

Korrupsjonsanklager i forbindelse med våpensalg

Det er blitt fremsatt påstander om at Pfahls skal ha tatt imot flere millioner mark i smørepenger fra våpenlobbyister. Konkret er Pfahls blitt anklaget for korrupsjon og skatteunndragelse i forbindelse med et våpensalg til Saudi-Arabia. I 1999 utstedte statsadvokaten i Augsburg en arrestordre på ham. Riksadvokaten i Bayern overprøvet denne beslutningen; noe som knapt er skjedd tidligere. I mellomtiden reiste Pfahls til Taiwan og holdt seg borte fra Tyskland i de neste fem årene. Hans spor forsvant i Taipei 6. juli 1999, og det kan synes som han har bodd i Hongkong. Den daværende statsadvokaten i Augsburg utelukket ikke at Pfahls var blitt advart på forhånd av venner i den bayerske justistjenesten.
Men den 13. juli 2004 ble han arrestert i Paris og utlevert til Tyskland 20. januar 2005. 3. august samme år ble han fritatt for skyld i korrupsjonsanklagen, etter at tidligere kansler Helmut Kohl tok på seg ansvaret for våpenhandelen med Saudi-Arabia. Pfahls ble isteden 12. august dømt for å ha skaffet seg fordeler og for skatteunndragelse til en minimal fengselsstraff på to år og tre måneder. 1. september ble han løslatt, da man tok høyde for tiden han hadde sittet i varetekt siden han ble arrestert i Frankrike.
I oktober 2005 avslørte en fjernsynskanal at Pfahls under sin langvarige flukt var blitt støttet av de franske sikkerhetstjenester Direction de la surveillance du territoire og Direction Générale de la Sécurité Extérieure, som hadde hjulpet ham å passere ubemerket forbi personkontroller på lufthavner. Motivet synes å være å unngå å røre opp i den pågående Elf-skandalen og Leuna-affæren, som han også var innviklet i, og kan også forklares med politisk og personlig vennskap mellom franske og tyske konservative.
Sørfjorden (Osterøy)

Sørfjorden er en av tre fjorder rundt Osterøy. Den strekker seg fra Veafjorden ved Vaksdal i øst til Osterfjorden og Salhusfjorden ved Knarvik i vest.
Langs Sørfjorden finner en steder som Bruvik, Vaksdal, Trengereid, Havretunet, Haus, Garnes, Votlo, Ytre Arna, Hylkje, Breistein, Valestrandsfossen, Steinestø og Hamre. 
Før Osterøybrua ble åpnet i 1997, var det to fergesamband over fjorden: Haus-Garnes og Valestrandsfossen-Breistein. I dag er kun sistnevnte i drift som fergesamband over Sørfjorden.
Dipelicus tuberosus

Utseende

En nokså liten ( millimeter), kraftig, halvblankt brunsvart hornbille. Hannen har et krumt horn i pannen og en grop foran på pronotum, denne har en opphøyd kam over seg. Oversiden er fint punktert, tett på pronotum og spredt på dekkvingene.

Levevis

Generelt for Pentodontini lever larvene under bakken, i jorda eller nedgravd i sand. Mens de fleste andre hornbiller er skogsinsekter forekommer Pentodontini ofte i relativt tørre områder. Noen av artene kan gjøre en del skade i jordbruket ved at larvene spiser røtter.

Utbredelse

Arten er utbredt på Molukkene.
Lütte (Bad Belzig)

Lütte er en landsby og bydel av Bad Belzig i Landkreis Potsdam-Mittelmark i den tyske delstaten Brandenburg. Bydelen som har ca 455 innbyggere (2011), ligger i utkanten Belziger Landschaftswiesen, et naturvernområde bl.a. til beskyttelse av stortrappe.
Lüttes arkitektonisk sett mest betydningsfulle bygning er en av Karl Friedrich Schinkels standardkirker (tysk:Normalkirche Schinkel), oppført i 1840. I den første halvdel av 1800-tallet ble det i landlige områder av Preussen, oppført en rekke kirker etter Schinkels standardtegninger. Standardene medførte økonomiske besparelser ved byggingen.
Landsbyen ligger ved den vestlige rand av endemorenelandskapet Hohe Fläming, med utsyn over Baruth urstrømdal.
Lucas Abaga Nchama

Utdanning og yrkeskarriere

Nchama fullførte grunnskole i Ekvatorial-Guinea, og studerte økonomi i Frankrike; ved Université Jean Monnet i Saint-Étienne og Université Lumière-Lyon-II i Lyon. Han har en mastergrad i samfunnsøkonomi og en Master of Advanced Studies i bank og finans fra 1995.
Han begynte å jobbe ved sentralbanken i 1998. I 2003 gikk han til økonomi-, handels- og handelsdepartementet, der han ble generaldirektør. Han ble generalsekretær i finans- og budsjettdepartementet i 2006, en stilling han hadde fram til juli 2008.
I 2009 avslørte sentralbanken at det var forsvunnet 18,8 millioner euro fra Paris-kontoret, og i etterkant av denne skandalen ble sentralbankens daværende sentralbanksjef Philibert Andzembe fjernet fra stillingen, av Gabons nyinnsatte president, Ali Bongo Ondimba. Nchama overtok stillingen som sentralbanksjef i januar 2010. Da hans sjuårsperiode utløp i januar 2017 overtok Abbas Mahamat Tolli denne stillingen.
Kratertelling

Kratertelling er en metode for å estimere alderen til en planets overflate. Metoden baserer seg på forutsetningene om at en ny overflate dannes med null nedslagskratre, og at nedslagskratrene akkumuleres i en konstant rate. Denne metoden har blitt kalibrert ved bruk av alderen til prøver som har blitt hentet fra månen.

Kratertelling på Mars

Det har blitt stilt spørsmål ved nøyaktigheten til aldersestimatene for geologisk unge overflater basert på kratertelling på Mars på grunn av dannelsen av store mengder sekundærkratre. I et tilfelle produserte krateret Zunil til omtrent hundre sekundærkratre, noen av de så langt borte som 1 000 km fra primærnedslaget. Hvis lignende nedslag også produserer sammenlignbare mengder sekundærkratre, vil det bety at et gitt kraterfritt område på Mars ikke har blitt «nedsprutet av store, ufrekvente primærkratre», i motsetning til at de har relativt få og små primærkratre siden dannelsen.
Southern Illinois University

Southern Illinois University er et delstateid universitet i Carbondale i delstaten Illinois i USA, med campus også i Edwardsville. Det ble grunnlagt i 1869, og Edwardsville-avdelingen i 1957.
Ved lærestedet var det 34 452 studenter og 1 912 vitenskapelig ansatte i 2006, og dette året var skolepengene ca. US$ 7 500 for studenter folkeregistrert i delstaten. Undervisningen gis opp til doktorgradsnivå i Carbondale, og First professional i Edwardsville.
Chicoloapan

Chicoloapan er en kommune i sone III av delstaten México i Mexico. Den har et totalt areal på 60,898 km². Administrativt senter for kommunen er Chicoloapan de Juárez. Kommunen er med i storbyområdet ZMCM
Centre International de Recherches sur l’Anarchisme

Centre International de Recherches sur l’Anarchisme (norsk: Internasjonalt senter for anarkismeforsking; forkortet CIRA) er et bibliotek og forskningssenter for anarkismen.

Historie

CIRA ble grunnlagt i 1957 av den italienske anarkisten og militærnekteren Pietro Ferrua. Fra 1964 befant senteret seg i Lausanne og ble drevet av Marie-Christine Mikhaïlo og hennes datter. I 1975 ble CIRA flyttet til Genève, hvor det ble frem til 1989, da det ble flyttet tilbake til Lausanne. Foredrag og utstillinger er også blant aktivitene som finner sted i senteret. Biblioteket var også representert ved den anarkistiske bokmessen i 2010 i Biel/Bienne. Siden 1959 har Bulletin des CIRA blitt publisert i fransk sprogdrakt; denne inneholder lister over nye tillegg og kildetekster.

Innhold

CIRA har som mål å samle og oppbevare samtlige gjenstander som viser tilknytning til anarkistbevegelsen. Per 2010 finnes det i biblioteket om lag 20 000 bøker på 20 ulike sprog, 4 000 tidsskrifter (de eldste fra 1848), lyd- og videoopptak samt flere plakater og fotografier med anarkistiske motiv. Arkivets katalog er tilgjengelig på nettet. CIRA har ingen midler for å innskaffe nye bøker, men holdes tvertimot gående ene og alene av donasjoner.

Liknende prosjekter

Ved siden av CIRA i Lausanne finnes det også i Marseille og Japan liknende arkiver. Prosjekter av samme sort er f.eks. Archive von unten, Bibliothek der Freien (Berlin), Bibliothek von unten (Wien) og Archiv für Alternativkultur (Berlin).
Xylophanes

Utseende

Middelsstore, slanke og smalvingede, brunlige svermere. Vingene er forholdsvis små sammenlignet med den lange, sigarformede kroppen.
Forvingen er litt spiss og har en mørk lengdestripe omtrent i midten som ender i vingespissen. Bakvingen er liten og smal, gjerne med gulaktige flekker.

Levevis

Larvene lever gjerne på planter i maurefamilien (Rubiaceae), kanskje særlig slekten Psychotria.
De er brunlige med øyeflekker langsmed kroppen.

Utbredelse

Slekten er utbredt i Mellom- og Sør-Amerika, mot nord til det sørligste USA.
HordaLAN Dataparty

HordaLAN er et datatreff som arrangeres i Fjell kommune i løpet av vinterferien. 
HordaLAN er i datatreff-kategorien dataparty. Det betyr at arrangementet er mer enn bare et LAN. HordaLAN driver utenom spillkonkurranser også med sceneshow, cosplay og annen underholdning.

Historie

HordaLAN har blitt arrangert hvert år siden 2012. Fram til og med 2014 ble det arrangert i Ågotneshallen. Siden har det blitt arrangert i Sotra Arena på Straume. Deltakertallet har steget jevnt fra omtrent 200 deltagere i 2012 til omtrent 700 deltagere på arrangementet i 2016.
HordaLAN dataparty ble stiftet i 2011 av datainteressert lokal ungdom. Organisasjonen HordaLAN dataparty er arrangør av datatreffet og er medlem av Hyperion.
Yanyuan

Yanyuan (kinesisk: 盐源县; pinyin: Yányuán Xiàn) er et fylke i det autonome prefekturet Liangshan Yi i provinsen Sichuan i Folkerepublikken Kina.
I 1999 hadde fylket en befolkning på 305 962.
19. mai

Navnedag

Torjus, Torje, Truls.
Creophilus maxillosus

Utseende

Dette er en umiskjennelig, stor (12-22 millimeter) og kraftig kortvinge. Kjevene (mandiblene) er sigdformede og påfallende store. Kroppsformen er ganske bred. Hele dyret er blankt svart, bortsett fra et lysgrått tverrbånd på dekkvingene og grå bestøving på mesteparten av bakkroppen.

Levevis

Creophilus maxillosus  finnes ofte i nærheten av mennesker, for eksempel i fjøs der den gjerne spiser fluelarver. Den kan også finnes mellom oppskylt tare i fjæra, og er vanlig ved åtsler der den trolig spiser både av åtslene og av andre insekter som kommer dit. I varmere strøk er den også vanlig i skog. 
Arten blir normalt regnet som et nyttedyr fordi den spiser blant annet fluelarver, men av og til kan den opptre i store mengder innendørs og skape noe ubehag, blant annet fordi den forsvarer seg ved å sprøyte ut illeluktende stoffer. I likhet med Staphylinus-artene bøyer den opp bakkroppen og gaper med de lange kjevene for å avskrekke angripere. Arten er spredt med mennesker over mye av jorda.
Hubert Lanz

Bakgrunn

Hubert Lanz var sønn av forstrat Otto Lanz (1867–1929) og hans hustru Berta. Han tok sitt abitur i Cannstatt.

Første verdenskrig

Lanz deltok i første verdenskrig i det württembergske Infanterie-Regiment Nr. 125 som hadde hjemmekaserne i Stuttgart, og ble hardt såret ved fronten den 9. september 1914. Han trådte inn i tjeneste igjen den 4. februar 1915 etter å ha tilbragt flere måneder på sykehus og ble da forfremmet til løytnant.

Mellomkrigstiden

Etter krigsslutt gikk han over til Reichswehr, da med graden Oberleutnant. Etter gjennomført offisersutdannelse gjorde han karriere i den tyske krigsmakt, og fikk den 10. november 1938 befal over Gebirgsjäger-Regiment 100 som Oberstleutnant.

Andre verdenskrig

Etter andre verdenskrigs utbrudd i september 1939 tjenestegjorde Lanz som stabsoffiser i XVIII. Armeekorps. Han fikk i oktober 1940 befalet over 1. Gebirgsdivision, og deltok i invasjonen av Frankrike. 
Han fikk i oppdrag i januar 1941 å forberede Operation Felix, det tenkte tyske angrepet mot Gibraltar. Detter at planen ble oppgitt, ble han forflyttet østover. Divisjonen deltok under Lanz' ledelse i felttoget på Balkan, og etter Tysklands angrep på Sovjetunionen i juni 1941 tjenestegjorde Lanz på østfronten. 
Lanz fikk den 28. januar 1943 med generals grad befalet over Armeeabteilung Lanz, med oppgaven å forsvare Kharkov i Ukraina. Etter att ha innledet en evakuering av Kharkov under operasjon Tsvesda, til tross for Adolf Hitlers direkte ordre om å forsvare byen «til siste mann», ble han fritatt fra befalet 20. februar 1943. 
Han fikk befalet over XXXIX. Gebirgskorps i juni 1943 og i august samme år over XXII. Gebirgskorps i Grekenland og senere på Balkan.  Hans styrker skjøt fanger og gisler og vanlige sivilister i det nordlige Hellas, fremfor alt på øyene Kefalonia og Korfu og i landsbyen Lingiades.

Etterkrigstiden

Lanz ble tatt til fange av amerikanske styrker den 8. mai 1945 og ble to år etter dømt i «gisselmordprosessen» i Nürnberg for krigsforbrytelser og forbrytelser mot menneskeheten til 12 års fengsel, for en rekke av de aksjoner han hadde beordret på Balkan. Lanz ble imidlertid løslatt etter tre år. 
Han ble senere politisk aktiv innen FDP, som partiets rådgiver i militære og sikkerhetsmessige spørsmål. 
Han døde i 1982.
Filtkongslys

Beskrivelse

I løpet av det første året danner planta en stor bladrosett med inntil 40 cm lange blader. Bladene er lyst grønne eller mellomgrønne og dekka med den tette behåringa som har gitt arten dens navn. Det andre året blomstrer planta med normalt en eneste, kraftig  og ugreina blomsterstengel. Ved bakken er bladene liggende eller svakt nedoverbøyde, mens de oppover stengelen blir stadig mer opprette. Bladene går helt opp til blomsterstanden, men her er de små og lite iøynefallende, og går i ett med de karakteristiske vingene langs blomsterstilken. Vingene på store individer kan være over 1 cm brede. 
Blomstringen skjer fra juli til september. Blomstene sitter i en tett klase som er sammensatt av knipper på 2-5 kortstilka blomster. Blomstene har en sterkt gul, samblada krone der kronflikene er skilt langt ned slik at det kan se ut som det er fem frie kronblader. Blomsterkrona er normalt 15-25 mm i diameter. Filtkongslys blomstrer ikke nedenfra og opp i blomsterstanden, slik som revebjelle og geitrams, men mer tilfeldig rundt omkring i blomsterstanden.   
De fem pollenbærere har røde eller rødoransje pollenknapper. Pollenbærerne er av to typer: De tre øvre er rette og hvitehåra med nyreforma pollenknapper. De to nederste støvbærerne er lengre, bøyde, nærmest hårløse og har langstrakte pollenknapper. De to bøyde pollenbærerne kan være ca. 10 mm lange. Arr og griffel er grønt.

Utbredelse

Filtkongslys vokser på lysåpne steder med noen grad av forstyrrelse, som berg, tørrbakker, veikanter og hogstflater. I Norge er filtkongslys ganske vanlig på Østlandet og i fjord og dalstrøk nord til Snåsa med registrert høyderekord på 960 moh.   
Filtkongslys er en gammel klosterplante og ble mye dyrket som legeplante i middelalderen. Man kjenner til at den ble brukt ved klostre i Danmark på den tiden. Planten har vært brukt som middel mot sykdommer i luftveiene, mot skabb og forskjellige utslett. Blomsterstengelen ble dyppet i tjære og brukt som fakkel. Frøene er giftige og de bør ikke brukes. 
Planten er veldig hardfør og dyrkes fortsatt idag som staselig prydplante i selskap med andre høyreiste to-åringer, som Revebjelle og Dagfiol. Filtkongslys formeres ved frø om høsten og den kan trives i de fleste jordtyper, men den vil helst ha sol. Det er ikke uvanlig å se filtkongslys innplantet i norske hager og hvis blomsten kuttes ned rett etter blomstring kan den bli flerårig.
Junior-NM på ski 2007

Junior-NM på ski 2007 ble arrangert som to konkurranser.
Langrennsøvelsene klassisk, fristil og stafett ble avholdt på Gåsbu Langrennsenter fra 22. til 25. februar 2007 av Vang Skiløperforening og Vaaler Idrettsforening, mens kombinert- og hoppøvelsene ble avholdt i Gjerdrumsbakken. Øvelsene inngikk i Norgescupen, med unntak av stafetter og lagkonkurranse.
NM-sprinten ble avholdt den 31. mars 2007 på Nybygda Skistadion av Nybygda Idrettslag under del 2 av NM på ski 2007.
Chemsakiella

Utseende

Nokså små, avlange, svarte trebukker med svak, gjerne grønnlig metallglans. Antennene er tynne, omtrent så lange som kroppen. Pronotum er bredt tønneformet. Dekkvingene er jevnbrede. Beina er middels lange, lårene nokså slanke.

Utbredelse

Artene er utbredt i Mexico og det sørvestlige USA (Texas, New Mexico).
Produsent (biologi)

En produsent er en autotrof eller kjemoautotrof organisme, som i biologisk sammenheng er en levende organismene som driver fotosyntese eller kjemosyntese. Produsentene utgjør det første trofiske nivået i en næringskjede, og måten produsentene henter ut energi på utgjør én av tre basismåter en organisme kan hente energi på.
Produsenter er typisk alger og planter (alt fra encellede alger til enorme trær) som ikke eter andre organismer, men henter energien fra jordsmonnet eller vannet der de lever. De produserer selv energien de trenger gjennom fotosyntese eller kjemosyntese. Og sånn blir solenergien omgjort til basisenergi for næringskjeden. Det eneste unntaket er energi som hentes fra hydrotermisk aktivitet (fra hydrotermisk skorsteiner på havbunnen). Produsentene danner grunnlag for alt liv på jorda og står derfor alltid nederst i næringspyramiden. Produsentene bruker bare 2–5 % av den solenergien de mottar i fotosyntesen. Som alle andre levende organismer har produsentene celleånding. Ofte blir produsenter betraktet som «alt det grønne» på jorda.
Platygenia barbata

Utseende

Middelsstore (27-30 millimeter), litt avlange, blankt svarte gullbasser. Oversiden er glatt. Pronotum er rettlinjet tilsmalnet i den bakre delen, ved roten tydelig smalere enn dekkvingene. Dekkvingene er omtrent parallellsidige med dype punktstriper. Beina er forholdsvis lange og kraftige, leggene (tibiae) tykke, på mellom- og bakbeinet med en brem and lange, gule hår på innersiden.

Levevis

Larvene lever i morkent treverk eller hule trær, utviklingen tar gjerne flere år. De voksne billene besøker ofte blomster. Arten er regnet som et skadedyr på oljepalme

Utbredelse

Arten er utbredt i tropisk Afrika (i alle fall kjent fra Uganda, Den demokratiske republikken Kongo, Kamerun, Togo, Benin, Elfenbeinskysten, Sierra Leone, Guinea).